GRADONAČELNIK BULATOVIĆ OBIŠAO RADOVE NA MEDIJANI

Završna faza izgradnje zaštite za vilu sa peristilom

*Gradonačelnik Niša,Darko Bulatović,koji je obišao Medijanu izrazio je zadovoljstvo što se radovima koji su počeli pre više godina nazire kraj
*Natkrivanje vile sa peristilom privodi se kraju,što je prema rečima Bulatovića,važno u kulturno-istorijskom i turističkom smislu
*Otvaranje ovog dela Medijane za posetioce najverovatnije do kraja godine

 Na arheološkom nalazištu Medijana u toku je završna faza radova na izgradnji zaštitne konstrukcije za vilu sa peristilom. Vila i arheološko blago biće dostupni za posetioce na proleće naredne godine, a radove je obišao Darko Bulatović, gradonačelnik Niša.
  On je izrazio zadovoljstvo što se radovima, koji su počeli pre više godina nazire kraj i što će Medijana, posle zatvaranja za turističke posete 1. novembra prošle godine, uskoro opet biti otvorena.  
 „Posle toliko vremena, nalazimo se u situaciji da se okončava projekat natkrivanja vile sa peristelom, u čijem finansiranju učestvuju Grad i država sa po 50 odsto. To je važno u kulturno-istorijskom i turističkom smislu,kao i u smislu zaštite nasleđa i promocije tog arheološkog blaga, koje ćemo konačno moći da pokažemo gostima. Nastavićemo sa arheološkim istraživanjima i raditi na prokektu rekonstrukcije Muzeja na Medijani“, rekao je Bulatović. 
 Mile Veljković, arhitekta Zavoda za zaštitu spomenika,  projektant zaštitne konstrukcije naglasio je da će svi planirani radovi, pored šzaštite vile, zbog njihove kompleksnosti biti okončani tek u narednoj godini.
 „Pored vile sa peristelom, potrebno je da stručnjaci Arheološkog instituta završe svoj deo posla na termama sa severoistočne strane. Onda ćemo doraditi projekat natkrivanja termi  i biće naredne godine realizovan. A što se tiče ovog dela vile, potrebno je samo da se još urade turističke staze. A to znači ograđivanje od fizičkog kontakta sa posetiocima i izgradnju mostića preko mozaika. Nadamo se da se taj deo posla može uraditi do kraja ove godine. Praktično, ovaj deo vile biće osposobljen za turističku prezentaciju već do kraja godine“, istakao je Veljković.
 Ovom prilikom najavljeno je da će i muzej na arheološkom nalazištu dobiti novo ruho i savremeno koncipiranu postavku.
 „Očekujemo da zgradu muzeja pustimo u funkciju do proleća naredne godine. Imaćemo novu, savremenu postavku, sa prozirnim podestom, koji će omogućavati vizuelni kontakt sa mozaicima, naravno uz izlaganje brojnih artefakata“, najavio je Nenad Spasić, direktor narodnog muzeja u Nišu.
LEG:ZAHTEVNI RADOVI PRIVODE SE KRAJU:Medijana delom otvorena za posetioce već do kraja godine
(Projekat „Nišlije se uključuju u odlučivanje“ sufinansiran iz budžeta grada Niša)